Krieketspeler Norman Gordon oorledeNorman Gordon op sy 100ste verjaardag. Foto: cricketcountry.com Die legendariese krieketspeler Norman Gordon is Dinsdag in Johannesburg in die ouderdom van 103 oorlede. Die voormalige krieketspeler Ali Bacher, wat ook ŉ goeie vriend van Gordon was, het gesê hy het omstreeks 02:00 rustig in sy woonstel in Hillbrow, waar hy die afgelope 60 jaar gewoon het, heengegaan. Gordon het Suid-Afrika in vyf toetswedstryde tussen 1938 en 1939 verteenwoordig. Hy was die laaste oorlewende krieketspeler wat in Maart 1939 aan die Timeless-toetswedstryd teen Engeland in Durban deelgeneem het. Dié bekende wedstryd het 10 dae lank geduur en uiteindelik gelykop geëindig. Gordon was in die middel van sy 93ste boulbeurt toe die spanne besluit het om die wedstryd gelykop te verklaar, aangesien die Engelse span met die skip moes terugkeer. “Hy het voluit geleef,” het Bacher gesê. “Hy het ŉ passie vir krieket en gholf gehad. Hy het altyd die grootste waardering gehad vir die wonderlike mense wat hy ontmoet het.” Gordon is op 6 Augustus 1911 in Boksburg in Gauteng gebore. Hy laat sy seun Brian, wat hom die afgelope tyd versorg het, agter.